Man wat glo buurvrou vermoor, hoor van borgtogNoreen Hampson. Foto: Facebook ŉ Vyftigjarige man het Donderdag in die landdroshof in Knysna verskyn in verband met die moord op Noreen Hampson (67) van Sedgefield in die Wes-Kaap. Sean Kelly is borgtog geweier en die saak is tot 29 Maart uitgestel vir verdere ondersoek. Hy word aangekla van die moord op Hampson. Hampson is op 2 Februarie met ŉ hamer buite haar huis aangeval, vermoedelik deur een van haar bure. Inwoners het haar hoor skree en het paramedici en die polisie ontbied. Sy is egter op die toneel dood verklaar. Die verdagte is kort daarna aangekeer ná hy glo ook paramedici en polisiebeamptes aangeval het. Hy het ook van die voertuie beskadig van die persone wat eerste by die toneel opgedaag het. Polisiebeamptes het hom met rubberkoeëls geskiet om hom tot bedaring te bring en hom in hegtenis te neem. Kelly word ook van opsetlike saakbeskadiging aangekla in verband met die beskadiging van polisievoertuie. Die motief vir die moord is nog nie bekend nie.